Quants anys han passat!

Quan agafem el camí de sorra que fa pujada, un cop deixem la carretera BV-5114, passat el restaurant La Falda del Montseny, ens endinsem a un paratge molt estimat per mestres i infants.

Comencem a pujar, tots tranquils, rient i gaudint d’un espai diferent. Un cop a dalt, el primer que veiem, a part d’unes vistes que alegren els ulls de tothom, és una creu magnífica que ens queda a l’esquerra i que marca l’entrada a Sant Guillem.

Cada vegada que hi anem, diem el mateix! No ens en cansem mai!

L’Alzinar segueix gaudint any rere any d’aquest espai magnífic, compartint històries, activitats i jocs a l’esplanada i al bosc.

Hi ha dues plaques clavades a la pedra que recorden l’origen de la creu, que la Roser m’explica que era d’un deixeble de Gaudí. La gent d’aquí l’estima i ho explica amb orgull i alegria.

Seguim caminant, fins a arribar a l’ermita. Un cop entrem al pati, hi ha uns arbres, al peu dels quals deixem les motxilles, privant-les del sol.

Un cop situats, comença la segona transformació: als infants els canvia la cara en el moment que diem “podeu jugar una estona, abans de començar!”. Llavors surten corrents i van omplint els camps de somriures.

Alguns fan cabanyes, que ja tenen mig fetes d’altres vegades, uns altres busquen flors, pedres, pals... Però tots tenen la mateixa alegria a la mirada!

Durant el curs, hi hem fet diferents activitats: cremar el Carnestoltes, dibuixar la primavera, fer un circuit amb bicicleta, jugar-hi, fer el joc dels animals, joc de pistes, acampar-hi... Ara em venen a la memòria un sopar de pizzes, històries de por i globus d’aigua!

Quico López